Wanneer moet ek vir my aftrede begin spaar? - Jou Geld | Solidariteit WêreldJou Geld | Solidariteit Wêreld
Tuis › Artikels › Wanneer moet ek vir my aftrede begin spaar?
Mens hoor gereeld die volgende: Jy is nooit te oud om te begin spaar nie. Maar teen watter ouderdom moet jy begin spaar om te verseker jy maak genoeg voorsiening vir jou oudag?
Volgens kenners is die realiteit dat meeste Suid-Afrikaners nie gemaklik aftree nie en het dit tot gevolg dat mense hul standaarde moet verminder of selfs langer moet werk voor hulle kan aftree.
Navorsing wat deur Nedbank gedoen is, wys daarop dat slegs een uit 10 Suid-Afrikaners wat aftree hul lewensstandaard kan volhou, terwyl tot ses uit 10 mense nie genoegsaam vir hul aftrede voorsiening gemaak het nie.
Die rede hiervoor is dat mense nie finansieel bemagtig word om te weet hoeveel hulle moet spaar om gemaklik af te tree nie. Dit is ook vir mense moeilik om te spaar weens hoë lewenskostes en mense wat van werkgewer verander, laat dikwels geld wat hulle gespaar het (byvoorbeeld pensioen) uitbetaal om ander gate toe te stop.
Mens benodig sowat 35 jaar om genoeg geld te spaar vir aftrede. Dit beteken jy moet minstens teen 30-jarige ouderdom begin spaar as jy op 65-jarige ouderdom wil aftree.
Mense wat reeds op 'n jong ouderdom begin spaar vir hul aftrede word aangemoedig om 'n matige tot aggressiewe risikobeleggingsbenadering te volg en dit stelselmatig te verander namate hul ouer word.
Dit is wel die geval dat as mens vroeër vir jou aftrede begin spaar die bedrag wat jy elke maand eenkant moet sit al hoe meer bekostigbaar sal raak. As jy vroeër begin geld wegsit, sal jy die vrugte daarvan pluk.
Dit is moeilik om te bepaal hoeveel jy moet spaar. In Suid-Afrika is die nie-amptelike reël dat jy sowat 75% van inkomste moet kan vervang om gemaklik af te tree. In hierdie scenario word egter aangeneem dat jy nie meer 'n huislening of ander groot skuld het nie.
Die belangrikste is dus om so vroeg as moontlik vir jou aftrede te begin spaar, meer te probeer spaar as wat nodig is, nooit jou spaargeld te laat uitbetaal nie, skuld af te betaal en om professionele advies te kry.
Daar is ook verskillende spaaropsies vir aftrede en elkeen het sy voor- en nadele. Dit sluit onder meer in 'n pensioenfonds wat deur jou werkgewer verskaf word, 'n voorsorgfonds waarmee jy 'n uitbetalings sal kry wanneer jy aftree, 'n aftree-annuïteit wat jy self kan uitneem en bykomende beleggings.